06.08.2019
Нанҳәамза 6 рзы Шәача имҩаҧысит Аҧсны Аҳәынҭқарра Ахада Рауль Ҳаџьымбеи Урыстәылатәи Афедерациа Ахада Владимир Путини реиҧылара.
Владимир Путин: Сеигәырҕьоит еиҭа ҳаиҧылара, ари аиҧыларазы Шәаргьы саргьы ҳаицәажәахьан аҿиаразы азҧхьагәаҭақәа, раҧхьа иргыланы, асоциалтә ҿиара иадҳәалоу апроектқәа рынагӡара шымҩаҧысуа атәы ҳалацәажәарц. Иҟаҵоу ҳахәаҧшырц, хара имгакәа урҭ ирыцҵаны иҟаҵатәу ҳазхәыцырц. Ари акы, аҩбатәи, ҳаиҧылара Аҧсны алхрақәа рыламҭалазы имҩаҧысуеит, даара сақәгәыҕуеит адемократиатә принципқәа инарықәыршәаны имҩаҧысып ҳәа, ареспублика аҧхьаҟатәи аҭышәынтәалара иацхраауеит ҳәа, иҭышәынтәалоу аекономика аҿиараҟнеиҧш, адемократиатә ҭышәынтәалареи рҟынгьы.
Рауль Ҳаџьымба: Иҭабуп ҳәа шәасҳәоит ҳаиҧылареи ҳҳәынҭқарратә еизыҟазаашьақәа ирызку акрызҵазкуа азҵаарақәеи, Аинвестпрограммеи Аинвестициатә усбарҭеи инарымаданы имҩаҧысуа аусурақәеи рылацәажәара ахьалыршахаз. Иахьа, шамахамзар, ахыркәшарахь инеит асоциалтә ҵакы змоу аобиектқәа, ашколқәа, ашколқәранӡатәи аусбарҭақәа. Аусурақәа мҩаҧысуеит афымцамчсистемаҟны Урыстәыла иазоунажьуа афинанстә цхыраара иабзоураны. Амҩақәа рыҟаҵара иаҿуп, ҳара ҳзы акраҵанакуеит атәылахьчаратә усбарҭақәеи азинхьчаратә еилазаарақәеи рзы Шәаргьы ҳаргьы ҳазлацәажәаз аусура. Иазгәаҭатәуп, иара убас ҧаса ҳазлацәажәаз Аҧсны економикала аҿиара алзыршо аусура. Уи атранспорттә коммуникациақәа, амшынтә, аҳаиртә еимадарақәа роуп. Азин сышәҭозар, Аҧсны жәлар рыхьӡала даҽазныкгьы иҭабуп ҳәа шәасҳәарц сҭахуп Аҧсны иашәҭо ацхырааразы.